***ΑΝΑΡΤΗΤΕΑ ΣΤΟ ΔΙΑΔΙΚΤΥΟ***

**ΚΑΤΑΤΑΞΗ ΠΤΥΧΙΟΥΧΩΝ**

**ΣΤΟ ΤΜΗΜΑ ΕΠΙΣΤΗΜΗΣ ΤΡΟΦΙΜΩΝ & ΔΙΑΤΡΟΦΗΣ ΤΟΥ ΑΝΘΡΩΠΟΥ**

**ΑΚΑΔΗΜΑΪΚΟΥ ΕΤΟΥΣ 2023-2024**

Η Συνέλευση του Τμήματος Επιστήμης Τροφίμων & Διατροφής του Ανθρώπου (συνεδρία 604η / 29.06.2023), λαμβάνοντας υπόψη την ισχύουσα σχετική Νομοθεσία, αποφάσισε την ΚΑΤΑΤΑΞΗ ΠΤΥΧΙΟΥΧΩΝ στο Τμήμα για το Ακαδημαϊκό Έτος 2023-2024 με ΚΑΤΑΤΑΚΤΗΡΙΕΣ ΕΞΕΤΑΣΕΙΣ με θέματα ανάπτυξης σε τρία (3) μαθήματα ως εξής:

* Μαθηματικά Α
* Γενική και Ανόργανη Χημεία
* Οργανική Χημεία

*Όσον αφορά το ποσοστό των κατατάξεων των πτυχιούχων Πανεπιστημίου, Τ.Ε.Ι. ή ισοτίμων προς αυτά, Α.Σ.ΠΑΙ.Τ.Ε. της Ελλάδος ή του εξωτερικού (αναγνωρισμένα από τον Δ.Ο.Α.Τ.Α.Π.) καθώς και των κατόχων πτυχίων ανώτερων σχολών υπερδιετούς και διετούς κύκλου σπουδών αρμοδιότητας Υπουργείου Παιδείας και Θρησκευμάτων και άλλων Υπουργείων, αυτό ορίζεται* σε ποσοστό 12% επί του αριθμού των εισακτέων, **αριθμός που πρόκειται να δημοσιευθεί για το ακαδημαϊκό έτος 2023-2024 στην Εφημερίδα της Κυβέρνησης.**

α) Οι πτυχιούχοι που προέρχονται από Τμήματα Τεχνολογικών Εκπαιδευτικών Ιδρυμάτων τα οποία εντάχθηκαν – μετονομαζόμενα ή μη – ή ιδρύθηκαν εκ νέου σε Πανεπιστήμια, **κατατάσσονται στο 1ο εξάμηνο σπουδών.**

β) Οι πτυχιούχοι που προέρχονται από Τμήματα που ανήκουν στο Επιστημονικό Πεδίο Ανθρωπιστικών, Κοινωνικών και Πολιτικών Επιστημών και στο Επιστημονικό Πεδίο Επιστημών Οικονομίας και Πληροφορικής, καθώς και οι πτυχιούχοι Στρατιωτικών Σχολών, Αστυνομικών Σχολών, Σχολών Πυροσβεστικής Ακαδημίας, Σχολών Λιμενικού Σώματος – Ελληνικής Ακτοφυλακής, Ακαδημιών Εμπορικού Ναυτικού, Ανώτατων Εκκλησιαστικών Ακαδημιών, Α.Σ.ΠΑΙ.Τ.Ε. Ανώτερων Σχολών Τουριστικής Εκπαίδευσης και Σχολών διετούς κύκλου σπουδών **κατατάσσονται στο 1ο εξάμηνο σπουδών.**

γ) Οι πτυχιούχοι των παρακάτω Τμημάτων:

* Ιατρικής, Οδοντιατρικής, Κτηνιατρικής, Φαρμακευτικής
* Χημείας, Βιολογίας, Βιοτεχνολογίας, Μοριακής Βιολογίας και Γενετικής, Βιοχημείας και Βιοτεχνολογίας, Βιολογικών Εφαρμογών και Τεχνολογιών
* Αγροτικής Οικονομίας και Ανάπτυξης, Αγροτικής Ανάπτυξης, Αξιοποίησης Φυσικών Πόρων και Γεωργικής Μηχανικής, Επιστήμης Ζωικής Παραγωγής, Επιστήμης Φυτικής Παραγωγής, *Γεωπονίας, Ωκεανογραφίας και Θαλάσσιων Βιοεπιστημών,* *Γεωπονίας, Ιχθυολογίας και Υδάτινου Περιβάλλοντος,* *Γεωπονίας, Φυτικής Παραγωγής και Αγροτικού Περιβάλλοντος*
* Χημικών Μηχανικών, Μηχανικών Επιστήμης Υλικών, Επιστήμης και Τεχνολογίας Υλικών

**κατατάσσονται στο 3ο εξάμηνο με χρέωση μαθημάτων προηγουμένων εξαμήνων.**

δ) Οι πτυχιούχοι όλων των υπολοίπων Τμημάτων που ανήκουν στο Επιστημονικό Πεδίο Θετικών και Τεχνολογικών Επιστημών και στο Επιστημονικό Πεδίο Επιστημών Υγείας και Ζωής **κατατάσσονται στο 1ο εξάμηνο σπουδών.**

*⇒* Σημειώνεται ότι οι επιτυχόντες/ούσες απαλλάσσονται από την μελλοντική εξέταση των μαθημάτων στα οποία εξετάστηκαν για την κατάταξή τους, δεδομένου ότι τα μαθήματα αυτά αντιστοιχούν σε μαθήματα του Προγράμματος Σπουδών του Τμήματός μας.

*⇒* Σημειώνεται επίσης ότι, μετά από αίτησή τους, οι επιτυχόντες/ούσες δύνανται να απαλλαγούν από τη μελλοντική εξέταση μαθημάτων που έχουν διδαχθεί στο πλαίσιο των προηγούμενων σπουδών τους, εάν και εφόσον ολοκληρωθεί η διαδικασία αντιστοίχισης των μαθημάτων και της διδασκόμενης ύλης καθώς και η διαδικασία αναγνώρισης των μαθημάτων αυτών, μετά από Απόφαση της Συνέλευσης του Τμήματος.

Η ύλη των Κατατακτηρίων Εξετάσεων είναι κοινή για όλους/ες τους/τις υποψήφιους/ες προς κατάταξη πτυχιούχους και είναι η εξής:

**1) Για το μάθημα ‘ΜΑΘΗΜΑΤΙΚΑ Α’**

Πραγματικές συναρτήσεις μιας ή περισσοτέρων μεταβλητών. Παραγώγιση συναρτήσεων μιας μεταβλητής. Παραγώγιση συναρτήσεων πολλών μεταβλητών. Μέγιστα και ελάχιστα συναρτήσεων. Ολοκλήρωση και μέθοδοι ολοκλήρωσης. Πολλαπλά ολοκληρώματα. Διαφορικές εξισώσεις.

**2) Για το μάθημα ‘ΓΕΝΙΚΗ ΚΑΙ ΑΝΟΡΓΑΝΗ ΧΗΜΕΙΑ’**

Χημικοί τύποι – ονοματολογία. Μονάδες μετρήσεως. Περιοδικότητα (Περιοδικό σύστημα των στοιχείων, ομάδες, γενικές ιδιότητες – περιγραφή των ομάδων). Δομή του ατόμου. Χημικός δεσμός. Διαλύματα (μοριακότητα, κανονικότητα, ιδιότητες διαλυμάτων, π.χ. ώσμωση). Συστήματα διασποράς (ανάπτυξη κολλοειδών, ιδιότητες αυτών, ισορροπία Donnan). Χημική ισορροπία (ομογενής, ετερογενής, καθιζήσεων). Οξέα – βάσεις – άλατα. Υδρόλυση, ρυθμιστικά. Οξειδοαναγωγή. Γαλβανικά στοιχεία. Θερμοδυναμική (γενικά). Κινητική των αντιδράσεων. Σύμπλοκες ενώσεις (τρόπος συναρμογής, ισομέρεια, στερεοχημεία, σταθερές σταθερότητας, ονοματολογία). Στοιχεία φωτοχημείας. Ελεύθερες ρίζες. Κατάλυση.

**3) Για το μάθημα ‘ΟΡΓΑΝΙΚΗ ΧΗΜΕΙΑ’**

1. Άνθρακας - ταξινόμηση και ονοματολογία
2. Στοιχεία στερεοχημείας και φασματοσκοπίας
3. Κορεσμένοι, ακόρεστοι υδρογονάνθρακες και παράγωγα
4. Καρβονυλικές ενώσεις και εστέρες
5. Αζωτούχες και αρωματικές ενώσεις
6. Σάκχαρα
7. Λιπίδια, Λίπη και έλαια, Σάπωνες, Φωσφολιπίδια, Προσταγλανδίνες, Τερπένια, Στεροειδή - Ορμόνες – Βιταμίνες

Η προτεινόμενη βιβλιογραφία είναι η ακόλουθη:

ΜΑΘΗΜΑΤΙΚΑ Α

1. "ΑΠΕΙΡΟΣΤΙΚΟΣ ΛΟΓΙΣΜΟΣ ΚΑΙ ΠΡΑΓΜΑΤΙΚΗ ΑΛΓΕΒΡΑ" ΣΑΚΚΑΛΗΣ Π., Εκδόσεις ΤΥΠΩΘΗΤΩ (Γ. ΔΑΡΔΑΝΟΣ - Κ. ΔΑΡΔΑΝΟΣ Ο.Ε), 2008 - ΑΘΗΝΑ
2. "ΑΠΕΙΡΟΣΤΙΚΟΣ ΛΟΓΙΣΜΟΣ (ΣΕ ΕΝΑΝ ΤΟΜΟ)'' FINNEY R.L., WEIR W.D., GIORDANO F.R. ΠΑΝΕΠΙΣΤΗΜΙΑΚΕΣ ΕΚΔΟΣΕΙΣ ΚΡΗΤΗΣ, 2012 - ΗΡΑΚΛΕΙΟ

ΓΕΝΙΚΗ ΚΑΙ ΑΝΟΡΓΑΝΗ ΧΗΜΕΙΑ

1. "Βασική Ανόργανη Χημεία", Νικολάου Δ. Κλούρα, εκδόσεις Π. Τραυλός
2. "Βασικές αρχές Ανόργανης Χημείας", Γ. Πνευματικάκης - Χ. Μητσοπούλου - Κ. Μεθενίτης, Εκδόσεις Αθ. Σταμούλης

ΟΡΓΑΝΙΚΗ ΧΗΜΕΙΑ

1. «Οργανική Χημεία για τις Επιστήμες της Ζωής», David KLEIN, 2015 – Utopia Εκδόσεις ΕΠΕ
2. «ΟΡΓΑΝΙΚΗ ΧΗΜΕΙΑ (ΣΕ ΕΝAN ΤΟΜΟ)», JOHN MCMURRY
3. «Αρχές Οργανικής Χημείας», Βάρβογλης Αναστάσιος Γ. 1996- Ζήτη Πελαγία και Σία Ο.Ε.
4. «Οργανική Χημεία», Wade JR.

Οι ενδιαφερόμενοι/ες προς κατάταξη Πτυχιούχοι θα πρέπει να υποβάλουν στη Γραμματεία του Τμήματος :

* Αίτηση (διατίθεται από τη Γραμματεία του Τμήματος σε έντυπη μορφή, αλλά και στην ιστοσελίδα του Γ.Π.Α. [*www.aua.gr*](http://www.aua.gr) *→ Σπουδές → Αιτήσεις Φοίτησης → Σπουδαστικά Θέματα → Αίτηση Κατάταξης Πτυχιούχου (ΑΕΙ ή ΤΕΙ)* σε ηλεκτρονική μορφή)
* Απλό φωτοαντίγραφο Πτυχίου
* Απλό φωτοαντίγραφο Αναλυτικής Βαθμολογίας

*⇒ Οι πτυχιούχοι ισοτίμων Τμημάτων ή Σχολών του εξωτερικού πρέπει να υποβάλλουν και Βεβαίωση Ισοτιμίας του Τίτλου Σπουδών τους από τον ΔΟΑΤΑΠ.*

**Αιτήσεις μπορούν να υποβάλλονται από την 1/11/2023 έως και 15/11/2023**

Οι εξετάσεις θα διενεργηθούν στο διάστημα από 1η έως 20 Δεκεμβρίου 2023 και το Πρόγραμμά τους θα ανακοινωθεί τουλάχιστον δέκα (10) ημέρες πριν από την έναρξη εξέτασης του πρώτου μαθήματος.

Αυτό θα αναρτηθεί στην επίσημη ιστοσελίδα του Τμήματος στο πεδίο ***Ανακοινώσεις.***

Για περισσότερες πληροφορίες και τυχόν διευκρινίσεις, μπορείτε να επικοινωνείτε με τη Γραμματεία του Τμήματος, στο τηλέφωνο 210-5294682.